Kvaliteetsete ja lojaalsete ettevõtete arv on langustrendis ja Eurostati andmeil jääb pärast nelja-aastast tegutsemist ellu vaid alla poole loodud ettevõtetest. Kõik edukad Eestist alguse saanud idufirmad kolivad jalgade alla saamisel Eestist ära. Täna ei ole ühegi partei valimisplatvormis esikohal ettevõtja või välisinvesteeringute soodustamine. Või toonitatud põhimõtet, mille toob välja Hea Õigusloome Tava: „Seadus peab olema Eesti õigussüsteemi sobiv ja rahvusvaheliselt konkurentsivõimeline. Vältida tuleb õiguslikult autistlike lahenduste kehtestamist.“

Ettevõtjatelt püütakse iga maksuraha sent jõuga kätte saada, aga keegi ei küsi, mis ettevõtjad maksupettusele viib ja miks nad peavad nn hallil alal tegutsema. Ettevõtja ei ole oma olemuselt maksupettur, sellele teele tõukab väikeettevõtjaid muude võimaluste puudumine ja ellujäämise nimel viimase õlekõrre kasutamine. Ühes edukas riigis peaks riik kohtlema ettevõtjaid mitte kui potentsiaalseid kurjategijaid vaid kui peamist tootvat vara, mida tuleb iga hinna eest väga heas (töö)korras hoida.

Ettevõtjate nurin on läinud nii tugevaks, et see on paisunud hädakisaks. Kas nad virisevad ilmaasjata?

Vaatame faktidele otsa – mida on ettevõtjad saanud ainuüksi viimase aastaga loosungi all „Soodustame ettevõtlust ja meelitame Eestisse välisinvesteeringuid“. Positiivse poole pealt võib välja tuua e-residentsuse.

Kas sellest piisab, et vastu seista järgnevale ning kas see aitab meil püsida võrreldes teiste riikidega konkurentsis?

• Juhatuse liikmed jäid ilma igasugusest võimalusest saada töötukindlustuskaitset



Alates 1. novembrist 2014 ei ole töötukassasse enam asja isegi sellistel isikutel, kes oma põhitööna töötavad mõne tööandja juures ning nende töötasult tasutakse töötuskindlustusmakseid, kuid kes on samaaegselt mõne ühingu juhatuse liikmed. Probleem sai alguse töötutest, kes ei naasnud enam tööturule töötajatena, vaid hakkasid töötamise asemel osutama teenust enda loodud firma ehk nn ühemehefirma alt. Selle asemel, et probleemiga tegeleda, karistati ja „trahviti“ (tasuvad makse, aga riigilt midagi vastu ei saa) kõiki ettevõtlike töötajaid.